## Rješenje Ustavnog suda Republike Hrvatske broj U-I-57/1993. od 24. veljače 1993.

### NN 19/1993 (8.3.1993.), Rješenje Ustavnog suda Republike Hrvatske broj U-I-57/1993. od 24. veljače 1993.

# USTAVNI SUD REPUBLIKE HRVATSKE

Ustavni sud Republike Hrvatske je u postupku ocjene suglasnosti zakona
s Ustavom, na sjednici 24. veljače 1993. godine, donio

## RJEŠENJE

1. Ne prihvaća se prijedlog za pokretanje postupka za ocjenu ustavnosti
Zakona o područjima županija, gradova i općina u Republici Hrvatskoj ("Narodne
novine", br. 90/92, 2/93-ispravak), u dijelu u kojem je mjesto Turanj
određeno da bude u sastavu Općine Sv, Filip i Jakov u XIII. Županiji Zadarsko-Kninskoj
(članak 6. XIII. Županija Zadarsko-Kninska, pod 17. Sv. Filip i Jakov),

2. Ovo rješenje objavit će se u "Narodnim novinama",

Obrazloženje

Mjesna zajednica Turanj podnijela je dana 12. veljače 1993. Ustavnom
sudu Republike Hrvatske (dalje u tekstu: Sud) prijedlog za pokretanje postupka
za ocjenu ustavnosti Zakona o područjima Županija, gradova i općina u Republici
Hrvatskoj, u dijelu u kojem je mjesto Turanj određeno da bude u sastavu
Općine Sv. Filip i Jakov (dalje u tekstu: Zakon), U prijedlogu se nadalje
traži da Sud odgodi održavanje zakazanih ponovnih izbora u Turnju, dok
Sabor Republike Hrvatske (dalje u tekstu: Sabor) ne riješi u kojoj će općini
biti mjesto Turanj, odnosno dok ne riješi zahtjev građana mjesta Turanj
da to mjesto bude sjedištem općine. Sud je u svezi s ovim prijedlogom,
u prethodnom postupku, riješio da se postupak razdvoji i posebno odluci
o prijedlogu za odgodu izbora pod brojem U-VII-76/ 1993. (Sud nije ulazio
u pitanje pravnih posljedica činjenice da je člankom 90. Zakona o lokalnoj
samoupravi i upravi ("Narodne novine", br. 90/92), utvrđeno da
danom stupanja na snagu ovoga Zakona prestaje važiti Zakon o mjesnim zajednicama
("Narodne novine", br.19/83), dakle, 30. prosinca 1992. godine),
U prijedlogu, u dijelu u kojem se traži ocjena Zakona, ne navodi se ni
jedna odredba Ustava Republike Hrvatske (dalje u tekstu: Ustav) s kojim
bi Zakon, u dijelu u kojem se osporava, bio nesuglasan. U njemu se ističe
da mjesto Turanj ima kako povijesne tako i gospodarske razloge da bude
sjedište općine, u čiji bi sastav, po predlagaču trebala ući (i) mjesta:
Krmčina, Sikovo, Babac, Raštane Gornje i Raštane Donje te Tičevo. Nadalje
se navodi, da građani mjesta Turanj ne žele biti u sastavu Općine Sv. Filip
i Jakov, a da nema ni logike da tri mjesta koja se nalaze jedno do drugoga:
Pakoštane, Biograd na moru i Sv. Filip i Jakov, budu sjedišta triju općina.
Prijedlog se ne prihvaća. Prema članku 129. Ustava jedinice lokalne samouprave
mogu u skladu sa zakonom, biti općina i kotar ili grad. Njihovo područje
određuje se zakonom, pošto se prethodno pribavi mišljenje stanovnika toga
područja. U skladu s navedenom odredbom Ustava Sabor je osporenim Zakonom
utvrdio područja Županija, gradova i općina u Republici. Zakonu je prethodilo
pribavljanje mišljenja stanovnika (tog) područja i time je ispunjena jedina
posebna pretpostavka za koju Ustav izričito traži da bude ispunjena prije
usvajanja Zakona. Ocjenjujući ustavnost Zakona u dijelu u kojem se osporava
Sud ne nalazi da se njime dovodi u pitanje ustavno pravo građana na lokalnu
samoupravu i upravu koje im jamći članak 128. stavak 1. Ustava. Sud, međutim,
ne ulazi u ocjenu razloga koji su bili odlućujući za Sabor koje će područje
(jedinice lokalne samouprave) biti općina, kotar ili grad. jer je to određivanje
stvar zakonodavne politike Sabora. Na tu politiku građani mogu utjecati
na različite demokratske načine. Jedan od njih je i podnošenjem prijedloga
za promjenu područja općine na čijem području imaju prebivalište. Prijedlog
može podnijeti najmanje jedna trećina stanovnika naselja za koje se traži
izdvajanje iz sastava općine, uz uvjete propisane zakonom. O prijedlogu
odlučuje Zastupnički dom Sabora (čl.10. i 11. Zakona), Dok se Zakon ne
izmjeni svatko je dužan pridržavati ga se i poštovati pravni poredak Republike
(čl. 5. st. 2. Ustava), Objava ovoga rješenja temelji se na članku 20.
stavku 1. Ustavnoga zakona o Ustavnom sudu Republike Hrvatske ("Narodne
novine", br. 13/91), Slijedom izloženog riješeno je kao u izreci.

Broj: U-I-57/ 1993.

Zagreb, 24. veljače 1993.

USTAVNI SUD REPUBLIKE HRVATSKE

Predsjednik

**Jadranko Crnić, v. r**

Rješenje, NN 19/1993-328